Dan il-pakkett ta’ appoġġ komprensiv ikompli jixhed l-impenn kontinwu tal-Kummissjoni għas-settur agrikolu madwar l-UE. Illum il-Kummissjoni Ewropea ppreżentat pakkett ġdid ta’ miżuri li jiswa €500 miljun mill-fondi tal-UE biex lill-bdiewa jgħinhom jiffaċċjaw id-diffikultajiet kontinwi tas-suq, l-aktar fis-suq tal-ħalib. Il-miżuri ġew ippreżentati waqt il-Kunsill tal-Ministri tal-Agrikoltura tal-UE mill-Kummissarju għall-Agrikoltura u l-Iżvilupp Rurali, Phil Hogan: "Dan il-pakkett li qed jiġi ppreżentat fi żmien ta’ pressjonijiet baġitarji jkompli jsaħħaħ ir-rispons, u juri li l-Kummissjoni qed timmobilizza aktar minn €1 biljun ieħor biex twieżen lill-bdiewa magħkusin. L-għan aħħari tagħna hu li niksbu l-irkupru tant meħtieġ fil-prezzijiet li jitħallsu l-bdiewa, biex ikunu jistgħu jaqilgħu l-għajxien tagħhom minn xogħolhom u jibqgħu jagħtuna ikel sikur u ta’ kwalità għolja, kif ukoll il-kontribut tagħhom għaż-żoni rurali u għall-impjiegi rurali u l-forniment ta’ prodotti pubbliċi." Il-pakkett tal-lum fih tliet elementi ewlenin: Id-dettalji preċiżi ta’ kull miżura differenti se jitlestew fil-ġimgħat li ġejjin, b’konsultazzjoni ma’ esperti mill-Istati Membri. L-implikazzjonijiet baġitarji tal-miżuri proposti se jitniżżlu f’ittra emendatorja għall-abbozz tal-baġit tal-2017 fil-ħarifa. Inċentivi biex tonqos il-produzzjoni (€150m): L-aktar laqgħa reċenti tal-Bord Ekonomiku tal-Osservatorju tas-Suq tal-Ħalib ikkonkludiet li għad hemm bżonn issir korrezzjoni fin-naħa tal-appoġġ tas-suq tal-ħalib. Għalhekk il-Kummissjoni se tressaq miżura mifruxa mal-UE kollha bil-għan li tinċentiva t-tnaqqis volontarju fil-produzzjoni. Għajnuna għall-aġġustament kundizzjonali (€350m, li possibilment jingħaqdu ma’ fondi nazjonali biex jirduppjaw l-ammont. Dawn iż-żidiet ma jitqisux għajnuna mill-Istat): Il-kriżi fit-tul turi li xi bdiewa qed iżommu l-istess produzzjoni jew saħansitra jżiduha biex ikunu jistgħu iżommu l-likwidità. Għalhekk il-Kummissjoni beħsiebha tipprovdi fondi ġodda li jkunu jistgħu jintrabtu ma’ impenji speċifiċi filwaqt li jikkontribwixxu biex jiżguraw l-istabbiltà tas-suq. L-għotja finanzjarja disponibbli għal kull Stat Membru (ara l-Anness) tqis il-karatteristiċi ewlenin ta’ kull settur inkluż il-produzzjoni, il-prezzijiet tas-suq u l-piż tal-bdiewa żgħar. L-Istati Membri se jkollhom il-flessibilità biex jiddefinixxu l-miżura jew it-taħlita ta’ miżuri li jkunu se jagħmlu disponibbli għall-bdiewa – bħal metodi tal-produzzjoni estensivi, appoġġ lil azjendi agrikoli żgħar, proġetti ta’ koperazzjoni, aktar miżuri ta’ appoġġ biex tonqos il-produzzjoni, eċċ. Barra minn hekk se jkun hemm lok biex jiġu koperti wkoll setturi oħra tal-bhejjem. Aġġustamenti tekniċi oħra: Ħafna Stati Membri jipprovdu appoġġ akkoppjat volontarju għas-settur tal-prodotti tal-ħalib (bosta drabi għal kull baqra). Għalhekk dawn se jingħataw il-possibbiltà li jidderogaw mill-obbligu li jżommu l-istess daqs tal-merħla fl-2017. Barra minn hekk, mill-ġdid bħas-sena li għaddiet, l-Istati Membri se jkunu jistgħu jerġgħu javvanzaw sa 70% tal-pagamenti diretti mis-16 ta’ Ottubru 2016 u 85% tal-pagamenti għall-Iżvilupp Rurali abbażi taż-żona mingħajr il-ħtieġa li jagħmlu kontrolli fuq il-post. Min-naħa l-oħra, il-Kummissjoni beħsiebha żżid il-perjodu għall-intervent pubbliku għall-ħżin privat għat-Trab tal-Ħalib Xkumat għal wara Settembru. Barra minn hekk, il-Kummissjoni se taġġorna wkoll l-appoġġ għall-irtirar tal-frott u tal-ħaxix li jagħmlu l-organizzazzjonijiet tal-produtturi. L-aħbar tal-lum tingħaqad ma’ pakkett separat ta’ 500 miljun li ppreżentat il-Kummissjoni f’Settembru li għadda u s-sensiela ta’ miżuri oħra, bħalma huma l-attivazzjoni ta’ klawżola (l-Artikolu 222) li bih ikunu jistgħu jsiru ftehimiet volontarji fost il-produtturi tal-ħalib fuq l-ippjanar tal-produzzjoni tal-ħalib, kif kien tħabbar f’Marzu. Mil-lat ta’ riżorsi finanzjarji addizzjonali, f’inqas minn sena, issa l-Kummissjoni mmobilizzat aktar minn €1 biljun f’fondi ġodda biex twieżen lill-bdiewa magħkusin. Fi żmien ta’ pressjonijiet baġitarji sinifikanti, l-aktar fuq il-front tal-migrazzjoni, dan hu rispons qawwi ħafna min-naħa tal-Kummissjoni u hu dikjarazzjoni b’saħħitha ħafna ta’ appoġġ lill-bdiewa Ewropej Anness Lulju 2016 Pakkett ta’ Solidarjetà b’7 punti għall-agrikoltura 1. Skema ta’ tnaqqis fil-produzzjoni tal-ħalib EUR 150 miljun bħala appoġġ għat-tnaqqis volontarju tal-konsenji tal-ħalib tal-UE. Din l-iskema se taħdem fil-livell tal-UE ħalli l-bdiewa fl-Unjoni jkollhom aċċess għaliha bl-istess kundizzjonijiet. 2. Għajnuna għall-aġġustament kundizzjonali EUR 350 miljun li jiġu implimentati permezz ta’ miżuri fil-livell tal-Istati Membri (hawn taħt qed jidhru l-ammonti għal kull Stat Membru). L-Istati Membri jistgħu saħansitra jirduppjawhom. 3. Appoġġ Akkoppjat Volontarju L-Istati Membri jistgħu jeżaminaw mill-ġdid l-arranġamenti tagħhom għall-Appoġġ Akkoppjat Volontarju (VCS) għas-settur tal-ħalib biex fl-2017 il-pagament ikun diżakkoppjat. 4. Estensjoni tal-intervent pubbliku għat-Trab tal-Ħalib Xkumat (SMP) għal wara t-30 ta’ Settembru L-intervent pubbliku għat-Trab tal-Ħalib Xkumat jiġi estiż sal-aħħar ta’ Frar 2017, meta jerġa’ jibda il-perjodu standard. Il-limitu sa kemm it-Trab tal-Ħalib Xkumat jinxtara bi prezz fiss jibqa’ sa 350 000 tunnellata sa tmiem Diċembru 2016. 5. Estensjoni tal-iskemi ta’ għajnuna għall-ħżin privat tat-Trab tal-Ħalib Xkumat Kemm l-iskema standard (bejn 90 u 210 jiem tal-ħażna) tat-Trab tal-Ħalib Xkumat kif ukoll dik imtejba (365 jum tal-ħażna) se jiġu estiżi sa tmiem Frar 2017. 6. Pagamenti bil-quddiem Il-pagamenti bil-quddiem sa 70% tal-pagamenti diretti mis-16 ta’ Ottubru 2016 u 85% għall-pagamenti tal-Iżvilupp Rurali skont iż-żona, wara li jkunu tlestew il-kontrolli amministrattivi. 7. Il-frott u l-ħaxix Aġġornament tal-appoġġ għall-irtirar li jagħmlu l-organizzazzjonijiet tal-produtturi fis-settur tal-frott u tal-ħxejjex. Għajnuna għall-aġġustament kondizzjonali għas-settur tal-ħalib u għal setturi oħrajn tal-bhejjem – tqassim għal kull Stat Membru Stat Membru EUR Il-Belġju 10 979 636 Il-Bulgarija 5 809 941 Ir-Repubblika Ċeka 10 346 106 Id-Danimarka 9 294 305 Il-Ġermanja 57 955 101 L-Estonja 8 081 123 L-Irlanda 11 086 327 Il-Greċja 1 683 910 Spanja 14 665 678 Franza 49 900 853 Il-Kroazja 1 517 133 L-Italja 20 942 300 Ċipru 297 165 Il-Latvja 9 760 362 Il-Litwanja 13 298 661 Il-Lussemburgu 560 115 L-Ungerija 9 543 566 Malta 100 092 In-Netherlands 22 952 419 L-Awstrija 5 863 491 Il-Polonja 22 670 129 Il-Portugall 3 988 059 Ir-Rumanija 10 896 083 Is-Slovenja 1 145 506 Is-Slovakkja 2 062 803 Il-Finlandja 7 521 715 L-Iżvezja 6 881 425 Ir-Renju Unit 30 195 996 Għal aktar informazzjoni Marzu 2016: Miżuri oħra: http://europa.eu/rapid/press-release_IP-16-806_mt.htm Settembru 2015: http://europa.eu/rapid/press-release_IP-15-5599_mt.htm Id-diskors sħiħ [tal-Viċi President Katainen] u analiżi tas-suq: http://europa.eu/rapid/press-release_SPEECH-15-5600_mt.htm Il-lista komprensiva tal-miżuri: http://europa.eu/rapid/press-release_MEMO-15-5601_mt.htm